Joseph Calleja
Joseph Calleja er en maltesisk tenor. Som 16-årig begyndte Joseph Calleja at få sangundervisnig hos den maltesiske tenor Paul Asciak (1923-2015), og i 1997 debuterede han på operaen i Valletta i rollen som Macduff i Giuseppe Verdis Macbeth. Samme år vandt han førsteprisen i Belvedere-sangkonkurrencen i Wien, i 1998 Caruso-konkurrencen i Milano og i 1999 en pris i Plácido Domingos sangkonkurrence Operalia.
Efter en strålende debut i 2002 på Covent Garden som Hertugen af Mantua i Verdis Rigoletto tog Joseph Callejas internationale karriere for alvor fart, og han har optrådt på alle de store koncert- og operascener. Udover rollen som Hertugen af Mantua, som han bl.a. har sunget på Det Kongelige Teater i 2003 og på Metropolitan Opera i 2006 og 2011, synger han især lyriske partier fra det italiensk-franske repertoire (Verdi-, Puccini-, Gounod- og bel canto-partier).
Joseph Callejas stemme har en flot klang med et meget hurtigt vibrato, der sammen med hans personlige udtryksfuldhed er blevet hans særkende og har placeret ham blandt tidens førende unge tenorer.
Joseph Calleja har flere gange optrådt i Danmark: som solist i Verdis Requiem, der blev opført i anledning af Radiokorets 75-års jubilæumskoncerter (2007), ved en koncert under Aarhus Festuge (2009) og i Tivolis Koncertsal siden 2012. Calleja kan høres på tre solo-cd'er med opera-arier: Tenor Arias (2004), The Golden Voice (2005) og The Maltese Tenor (2011) samt på dvd'erne Simon Boccanegra (2010) og La Traviata (2011). Cd'en Be My Love, der kom 2012, er en hyldest til tenoren Mario Lanza.